ارشاد تونسوی

سئیں ارشاد تونسوی سرائیکی زبان دی جدید نظم دے اُچے شاعر اِن۔ آپ دیاں نظماں وچ طبقاتی نا انصافی تے جبر دے خلاف ہک احتجاج ملدے۔ آپ معاشرے دے مظلوم و محروم لوکیں دی ارداس کوں اپݨی نظم دا موضوع بݨیندن۔ ارشاد تونسوی دی نظم کوں آوݨ ویلے دی شاعری مننا پوسے ۔ اپݨی رہتل تے ریت دی خوشبو نال مہکدی نظم عصری شعور دی بھر پور نمائندگی کریندی اے ۔ارشادتونسوی دیاں نظماں اپݨے عہد دا نوحہ ہن۔ مگر ارشاد تونسوی انھاں حالات وچ مایوس نیں تھیندے بلکہ راہ دیاں اُلٹاں مشکلاں کوں او کامیابی دیاں پوڑیاں سمجھندن۔

ہک جھولا ٹھڈی وا  دا

ذہن دے وچ ٻلکدے واس دے کیڑے

جسم دا لُوں لُوں وقت دی تتی وا توں سڑ ڳے

سوا نیزے سجھ تے تھل دی ریت دا پندھ

نہ کوئی ون نہ چھاں

تے لب تے دور کتھاہیں

پہاڑ تے ٻیٹھیاں بدلیاں

ترٹدے ساہ دی تند کوں جوڑن

جوڑ نہ سڳن

آس دے سانگے جوڑن کیتے

موت دے کالے خوف کوں تروڑن

تروڑ نہ سڳن

ٹردے ٹردے وقت دیاں پوڑیاں چڑھدے چڑھدے

میں تھک کے ول پچھوتیں ݙہداں

پچھوں ہک خوشیاں دا قاصد

ساوے رُتیں دا پیمبر

ہک جھولا ٹھڈی وا دا

ودھ کے میکوں ڳل چا لیندے

میکوں جیوݨ دا حوصلہ ݙے کے

اڳوں تے ٹرویندے

(نوٹ : 2006ء دے چھیکڑ وچ ارشاد تونسوی دا شعری مجموعہ ’’ندی ناں سنجوک‘‘ دے ناں چھپ تے ادبی حلقیاں توں اپݨے کلام دی وݙائی منویندا پے۔)

 حوالہ 
کتاب: سرائیکی شاعری دا اِرتقاء، مصنف: ڈاکٹر نصراللہ خان ناصر، چھاپہ خانہ : جھوک پبلشرز ملتان  

ونکی:سرائیکی شاعر